Papersnake/gushiwen huggingface dataset:
次韵补之药名十绝 其一
李光（宋代）

一樽聊对菊花前，独上危楼晚景天。风外笛声闻续断，海桐摇落夜敲砖。
和咏草
程颢（宋代）

渐觉东皇意思匀，陈根初动夜来新。忽惊平地有轻绿，已盖六街无旧尘。

莫为枯荣吟野草，且怜愁醉柅香轮。诗人空怨王孙远，极目萋萋又一春。
饯王书史
杨公远（宋代）

揽辔来时柳未烟，榴花又见火初然。
一春人坐冰霜国，四野农歌蚕麦天。
教雨仁风弥歙境，屏山练水入吟编。
明朝马首东归去，伫看清名到日边。
悲秋
陆游（宋代）

烟草凄迷八月秋，荒村络纬戒衣裘。
道人大欠修行力，平地闲生尔许愁。
贺新郎（寿洪云岩）
牟巘（宋代）

云拥油幢碧。眷蓬莱、宿缘一纪，竟须公出。上界清高仙地位，竟竟为民还切。此自是、平生愿力。雨后新飙凉如濯，喜湖山、千里皆生色。便乘此，问阊阖。殷勤好与摩铜狄。

炯精神、依然未老，鹤标龟息。造物生贤非无意，偏近中元时节。试记取、平园莱国。况有盘洲当家样，酉年秋、拾级升枢极。继盛事，看今日。
知郡韩公挽诗 其一
李弥逊（宋代）

夫君抱清节，独秀不求知。晋鄙多薰德，阌乡早出奇。

功名天靳惜，正直自扶持。赖有仁风在，朱轓两郡遗。
奉和御製墨歌
夏竦（宋代）

昔造图书兮纪方志，铅黄丹漆兮初为贵。
后世增华兮迈昔贤，松烟布色兮明且妍。
一枝均赐官仪备，九子分形吉礼全。
寫功咏德盈缃帙，体物缘情遍绮笺。
阴山潜璞兮琢金池，相须艺圃兮事攸宜。
湘川青管兮束圆锋，并列璇台兮用本同。
垂大训，述微言，
孔墨之教兮长存。腾藻翰，
赞仪形，渊云之妙兮惟精。
上圣敦仁崇俭约，厥篚珍奇诏皆却。
唯许隃糜岁贡臻，式彰文德化生民。
东阳夜怪诗（敬去文言志二首）
佚名（唐代）

事君同乐义同忧，那校糟糠满志休。

不是守株空待兔，终当逐鹿出林丘。

少年长负饥鹰用，内顾曾无宠鹤心。

秋草驱除思去宇，平原毛血兴从禽。
水龙吟（丁未约诸叔父玩月，期而不至，时适台论）
李曾伯（宋代）

举杯长揖常娥，高情怜我霜髯白。婆娑树底，老蟾何物，千秋一色。一镜高悬，肺肝洞烛，了无尘隔。任忆千万里，同然玉界，都不管、天南北。

老子萍蓬踪迹。对西风、几番行役。平生玩事，从头细数，山川历历。明月明年，知它何处，能如今夕。惜无人共我，登楼酹古，一笑横笛。
醉中咏牡丹
徐积（宋代）

此花未若时，美子藏深闺。
香心若无有，深浅何由知。
前日花忽若，美人放出深闺来。
春风尽日不相管，莺是郎兮蝶是媒。
谁将金钱掷西子，笑中不掩胭脂腮。
君王亲执紫我盏，太真又醉白瑶台。
此花万态不可说，莫教容易为尘埃。
我心虽然淡如水，为花一醉何辞哉。
曲江忆元九
白居易（唐代）

春来无伴闲游少，行乐三分减二分。

何况今朝杏园里，闲人逢尽不逢君。
赠相士
释道璨（宋代）

面如生铁铸昆仑，有底荣枯到你论。
谩说青青亭畔竹，春风几个有儿孙。
路出黄梅荷香十里因赋
黎邦瑊（明代）

芰荷缭绕碧池傍，客路如披楚泽裳。仿佛汉宫迷粉黛，依稀秦泽斗鸳鸯。

和烟浥露千茎发，照水含霞一样妆。寄语若耶溪畔女，閒情须向此搴芳。
初泊世綵
施枢（宋代）

不问萧条传舍空，来攲客枕听西风。一庭明月无人筦，秋在梧桐落叶中。
织女虫
黄大受（宋代）

灏气逼星河，佳期匝眼过。
草间闻织急，天上想寒多。
烛里颦挑锦，边头冷枕戈。
终宵弄机杼，柰此月明何。
赠宣城赵太守悦
李白（唐代）

赵得宝符盛，山河功业存。
三千堂上客，出入拥平原。
六国扬清风，英声何喧喧？
大贤茂远业，虎竹光南藩。
错落千丈松，虬龙盘古根。
枝下无俗草，所植唯兰荪。
忆在南阳时，始承国士恩。
公为柱下史，脱绣归田园。
伊昔簪白笔，幽都逐游魂。
持斧冠三军，霜清天北门。
差池宰两邑，鹗立重飞翻。
焚香入兰台，起草多芳言。
夔龙一顾重，矫翼凌翔鹓。
赤县扬雷声，强项闻至尊。
惊飙颓秀木，迹屈道弥敦。
出牧历三郡，所居猛兽奔。
迁人同卫鹤，谬上懿公轩。
自笑东郭履，侧惭狐白温。
闲吟步竹石，精义忘朝昏。
憔悴成丑士，风云何足论？
猕猴骑土牛，羸马夹双辕。
愿借羲皇景，为人照覆盆。
溟海不振荡，何由纵鹏鲲。
所期玄津白，倜傥假腾鶱。
锦堂春
佚名（宋代）

腊雪初晴，冰销凝泮，寻幽闲赏名园。时向长亭登眺，倚遍朱阑。名面严风冻薄，满阶前、霜叶声乾。见小台深处，数叶江梅，漏泄春权。
百花休恨开晚，奈韶华瞬息，常放教先。非是东君私语，和煦恩偏。欲寄江南音耗，念故人、隔阔云烟。一枝赠春色，待把金刀，翦倩人传。
自题照
安定（清代）

不踏莲台坐佛床，斜披破衲走街坊。千声呐呐齑头话，一炷腾腾炙背香。

争说济颠重出世，谁知优孟试登场。三分骇气三分诈，又带三分似发狂。
山村赠礼敬龙泽上人诗有几年不踏澄江路耆旧唯存陆子方之句和之二首 其一
陆文圭（元代）

西抹东涂衒一乡，阿婆羞忆少年妆。如今闭户无人识，旋学仙翁却老方。
题玄潭观雪浪阁
杨万里（宋代）

赣江西来千里许，流到阁前虎须怒。
旌阳横剑居上头，却喝长江教倒流。
跳作漩花雪山立，溅得琳房满山湿。
即今水落未足观，桃花浪起君来看，
一波打窗君胆寒。
悲寒风
张翥（元代）

夜漫漫，风凛凛，严霜下，寒更甚。狐鸣鬼啸有今夕，仓卒剑戟生高枕。

神光堕地摧白虹，呜咽英雄泪空饮。
和石涧寺龙潭
赵抃（宋代）

一遇汤王旱，须为傅说霖。只应蟠涧底，济物是初心。

昔岁苗将槁，阳骄不和阴。农夫望膏泽，徒蛰尔何深。
望秦川（早春感怀）
程垓（宋代）

柳弱眠初醒，梅残舞尚痴。春阴将冷傍帘帏。又是东风和恨、向人归。

乐事灯前记，愁肠酒后知。老来无计遣芳时。只有闲情随分、品花枝。
奉和晦日幸昆明池应制
李乂（唐代）

玉辂寻春赏，金堤重晦游。川通黑水浸，地派紫泉流。

晃朗扶桑黑，绵联杞树周。乌疑填海处，人似隔河秋。

劫尽灰犹识，年移石故留。汀洲归棹晚，箫鼓杂汾讴。
浣溪沙 其二 咏梅
张振（明代）

残日花开花又残。卷帘愁坐怯轻寒。自怜消瘦带围宽。

幽梦乍回春悄悄，娇莺自在语关关。更无心绪倚阑干。
梁谿道中逢姚孟
雪山法师（明代）

十载俱漂泊，惊逢落照前。
闲云都不问，芳草似相怜。
春水浮平野，人家近远天。
肯乘明月色，随意踏吴船。
端砚六绝
陈宓（宋代）

昔我高皇渡江日，拟将文治复舆图。
炎方不敢珍韶石，来献君王写禹谟。
念奴娇·插天翠柳
朱敦儒（宋代）

插天翠柳，被何人，推上一轮明月。照我藤床凉似水，飞入瑶台琼阙。雾冷笙箫，风轻环佩，玉锁无人掣。闲云收尽，海光天影相接。
谁信有药长生，素娥新炼就、飞霜凝雪。打碎珊瑚，争似看、仙桂扶疏横绝。洗尽凡心，满身清露，冷浸萧萧发。明朝尘世，记取休向人说。
对读文选杜诗成四绝句
叶适（宋代）

江淹杂体意不浅，合彩和音列众珍。
拣出陶潜许前辈，添来庾信是新人。
人日写怀
刘克修（明代）

薄宦悽悽岁屡迁，可堪时迹漫多邅。天涯浪说人为日，眼底其如夜似年。

塞马由来忘失得，海鸥应许共流连。云山珠水知何处，不断飞来到枕边。
寄韩季萧二首 其二
赵蕃（宋代）

近与李商叟，共谈韩季萧。旧毡馀翰墨，幽寺乐箪瓢。

问友多冥漠，须君慰寂寥。云胡又相失，于此亦何聊。
和江文通杂拟诗三十首 其三 魏文帝
弘历（清代）

载携文墨友，言游芙蓉池。琳塘度锦飙，其芳左右披。

丛木亦乔枝，高山亦峻崖。渌波回转间，中有行舟随。

共与为豪游，何必相参差。行乐贵及时，秉烛休辞疲。

不见彼驹隙，已过安可为。毕景漾川阴，明月复出林。

讵云效长夜，聊用欢同心。
咏水红
宋祁（宋代）

夏砌绿茎秀，秋簷红穗繁。
终然体不媚，无乃对虞翻。
次韵游湘山二首 其二
蒋冕（明代）

来游我尚记孩提，塔顶分明鹳雀栖。法自黄梅传岭外，人从郴水住湘西。

九天月照千江白，一树花开五叶齐。多少古碑遭劫火，姓名何用壁间题。
思乡奉和
薛季宣（宋代）

杯室开门傍石泉，平生活计枕书眠。但知身世非人界，不信方书说洞天。

陋巷分甘颜子乐，一瓢所得许由贤。年来把板尘埃去，笑杀商山四皓仙。
拙轩偶书三首 其一
张侃（宋代）

归来开一室，复以拙为名。道在何妨小，身閒不用荣。

柳丝愁断续，花靥笑轻盈。只此观天运，逢时物自成。
寄题李舍人
司马光（宋代）

陇上家声勇气殊，边庭卧鼓欲安居。非同王剪私求宅，更似甘宁晚好书。

剑倚寒窗风淅沥，门无杂客柳萧疏。蒲州风土平生爱，为问旁邻地有馀。
次韵和庆善游圆觉寺归四首时仆亦方自径山归 其一
葛胜仲（宋代）

青鞋访云水，僧馔饫茭蒲。落拓人谁识，迂愚世所无。

鴳鹏从物化，牛马任人呼。世事何须问，诸公在禁途。
三用韵
何梦桂（宋代）

琼楼藐层云，绝栋天风寒。
阿谁吹玉龙，哀响落云间。
插羽欲相从，百尺那可攀。
脉脉隔绮窗，欲语两俱难。
当年古铜人，夜半失露盘。
露寒湿如水，见者为悲酸。
谁能铸铁关，鑱石为肠肝。
已夫已矣夫，无言付长叹。
留诗
叶法善（唐代）

昔在禹余天，还依太上家。忝以掌仙录，去来乘烟霞。
暂下宛利城，渺然思金华。自此非久住，云上登香车。
适向人间世，时复济苍生。度人初行满，辅国亦功成。
但念清微乐，谁忻下界荣。门人好住此，翛然云上征。
退仙时此地，去俗久为荣。今日登云天，归真游上清。
泥丸空示世，腾举不为名。为报学仙者，知余朝玉京。
古意
叶燕（清代）

秋风飒然来，高阁枕遥想。美人在何许，颜色难仿像。

揽衣起徘徊，虫声杂松响。栖禽静不翻，残月寒初上。

坏壁挂枯桐，不为无人赏。
即事二首 其一
冯山（宋代）

闭户尘缘息，忘机眼病除。就閒因教子，临老更知书。

摆亚风前稻，婆娑雨后蔬。穷中方得趣，门外已巾车。
渔父词 其四
薛师石（宋代）

系船兰沚鲙长鲈，白袷方袍忽访吾。神甚爽，貌全枯，莫是当年楚大夫。
至真州再和二首
苏轼（宋代）

老手王摩诘，穷交孟浩然。
论诗曾伴直，话旧已忘年。
北上难陪曾，东行且趁船。
离亭花映肉，醉眼鹭窥莲。
柂转三山没，风回五两偏。
荒祠过瓜步，古甃堕松巅。
闻道清香阁，新篘白玉泉。
莫教门掩夜，坐待月流天。
小院檀槽闹，空庭桦独烟。
公诗便堪唱，为付小婵娟。
公颜如雪柏，千载故依然。
笑我无根柳，空中不待年。
肯留归阙旆，坐待逆风船。
特许门传钥，那知箭起莲。
相逢月上后，小语坐西偏。
流落千帆侧，追思百尺巅。
躬耕怀谷口，水石羡平泉。
茅屋归元亮，霓裳醉乐天。
行闻宣室召，归近御炉烟。
未用歌池上，随宜教李娟。
忠州醉归舟中作
陆游（宋代）

耿耿船窗灯火明，东楼饮罢恰三更。
不堪酒渴兼消渴，起听江声杂雨声。
垂首道涂悲骥老，满怀风露觉蝉清。
兰亭禹庙山如画，安得飘然送此生？
鲲化为鹏诗
楼钥（宋代）

鲲大几千里，扬鬐气日增。
一时俄化羽，万古记为鹏。
鳞族畴能比，龙门不足登。
天池将转徙，云翼快飞腾。
怪矣齐谐志，壮哉庄叟称。
鸢飞与鱼跃，曾不事夸矜。
次韵蒲大受瀛游富仁院二首
郭印（宋代）

脱屣尘埃外，结庐猿鸟旁。
松门深掩月，花坞静含阳。
欹枕泉舂急，焚香昼景长。
我无林壑分，世路只茫茫。
和赵司户寻梅桐原庵
项安世（宋代）

桐原花下不容车，茅压疏帘竹绕闾。
可惯傅呼青影里，人声浩浩屋渠渠。
江南弄七首 其一 江南弄
黄佐（明代）

桃花婀娜随轻风。芳颜照灼舒春红。垂手攘袖舞未终。

舞未终，歌羽衣。行云驻，梁尘飞。
次韵玉汝五老会
王鏊（明代）

三三两两坐成行，忘却燕南是异乡。福德正临吴分野，风流殊异晋高阳。

丹心旧许同忧国，清话时闻一哄堂。俨若庐山山上见，不才深愧接馀芳。
念奴娇十一首 其十
史承谦（清代）

井梧萧瑟，又无端惹起，满襟清怨。何事频年长作客，只有孤灯相伴。

一院蛩声，三更月影，梦醒情难遣。晓风悽断，画梁欲去双燕。

几度竹叶尊前，水晶帘下，流盼回歌扇。记取年时珍重意，海水量来还浅。

秀绝眉峰，圆成笑靥，容易柔肠转。三生私约，蓬莱顶上相见。
压云轩
杨则之（宋代）

阑干横碍鸟飞迟，砌下危根老更奇。僧在上头忘岁月，不知山脚雨多时。
南乡子
杨慎（明代）

油壁香车。来自钱塘苏小家。行雨行云曾未惯，先誇。

双带同心结不差。

酒泛红霞。银蜡烧残燕尾斜。小语低声归去也，啼鸦。

风袅垂杨月隐花。
宿乌鲁木齐
阿克敦（清代）

吐蕃界北有空城，西距阳关第六程。雪满荒芜连野阔，春回林木带流清。

戍兵自古需屯策，柔远于今识虏情。欲向轮台寻旧址，万山高耸一峰明。
雪后饮水慧聚寺
赵彦端（宋代）

雪后山更佳，冷松及修竹。
茫然枝上鸟，伴我梦亦熟。
阴崖得寒乳，夜半胜酒渌。
惜无同心人，共此一杯玉。
送履霜上人还金陵西山
皎然（唐代）

携锡西山步绿莎，禅心未了奈情何。

湘宫水寺清秋夜，月落风悲松柏多。
梦见周公
林希逸（宋代）

至圣元无梦，伤麟有隐忧。道传自公旦，意切为宗周。

泗水蘧方自，东山记昔留。鸿飞归不复，蝶化恍同游。

洛卜图何在，殷楹涕自收。蒲姑如可作，料想订春秋。
三月
刘秉忠（元代）

背阴花木锦成丛，幽谷莺啼上苑中。李白桃红杨柳绿，天涯无处不春风。
送杨升闻归里
张廷璐（清代）

节近传柑花映扉，山园且莫恋芳菲。迟君一叶樵风便，流过春江燕子矶。
酒泉子
晏殊（宋代）

春色初来，遍拆红芳千万树，流莺粉蝶斗翻飞。恋香枝。

劝君莫惜缕金衣。把酒看花须强饮，明朝后日渐离披。惜芳时。
夏夜宿直
白居易（唐代）

人少庭宇旷，夜凉风露清。槐花满院气，松子落阶声。

寂寞挑灯坐，沉吟蹋月行。年衰自无趣，不是厌承明。
蜀路二首
张说（唐代）

云埃夜澄廓，山日晓晴鲜。叶落苍江岸，鸿飞白露天。

磷磷含水石，幂幂覆林烟。客心久无绪，秋风殊未然。

徭蜀时未改，别家乡念盈。忆昨出门日，春风发鲜荣。

及兹旋辕地，秋风满路生。昏晓思魏阙，梦寐还秦京。

秦京开朱第，魏阙垂紫缨。幽独玄虚阁，不闻人马声。

艺业为君重，名位为君轻。玉琴知调苦，宝镜对胆清。

鹰饥常啄腥，凤饥亦待琼。于君自有属，物外岂能轻。
穷途
晁说之（宋代）

穷途无达士，今日信途穷。
处处兵如市，行行马似龙。
魂迷公主馆，梦断翠微宫。
欲向江东去，风波更几重。
远游十首 其十
韩元吉（宋代）

呼吸为阴阳，动静乃天地。犹然一身间，至理无弗备。

苍龙驾白虎，昼夜分六气。坎离会精神，否泰本仁义。

吾师不吾欺，持以御一世。
乱后和刘文伯郊行
施闰章（清代）

斜日照荒野，乱山横白云。到家成远客，访旧指新坟。

战地冤魂语，空村画角闻。相看皆堕泪，风叶自纷纷。
寄张仲宗
吕本中（宋代）

闻道张夫子，今年已定居。偶缘荔子债，遂绝故人书。

岁月足可惜，溪山莫负渠。他年得相近，不必问庖厨。
送刘北秀二首
杨万里（宋代）

赠我盆花十小诗，菖蒲一咏最清奇。
洞庭卷入坚昆碗，更卷青天入寸漪。
都昌沿檄黟歙遇春一首
王阮（宋代）

忽忽年华换，悠悠客路长。
春声先水响，山气欲花香。
何补公家事，空随吏役忙。
白云知此意，一片直都昌。
寺楼月夜醉中戏作
陆游（宋代）

水精盏映碧琳腴，月下泠泠看似无。
此酒定从何处得，判知不是文君垆。
彭城先辈未披奇采早饮隽声遗诗寄 其二
刘敞（宋代）

剑池夜久光芒紧，梦草春深景象宽。寄惠新诗仍过此，濡毫容易报琅玕。
留题吴氏园
何渷（宋代）

傍晚秋晖静，穿松石路微。
山川起幽兴，杖屦款高扉。
白首偶成趣，素怀欣未违。
故园今草棘，飘泊几时归。
郊庙歌辞。五郊乐章。舒和
佚名（唐代）

执籥持羽初终曲，朱干玉鏚始分行。

七德九功咸已畅，明灵降福具穰穰。
智子疑邻
韩非（先秦）

宋有富人，天雨墙坏。其子曰：“不筑，必将有盗。”其邻人之父不云。暮而果大亡其财，其家甚智其子，而疑邻人之父。
次日再镒韵三首
陈造（宋代）

山行风色怒飞沙，山末屯云涌砲车。
伏轼不容同蝶梦，问炊犹可趁蜂衙。
龟鱼泛渌熹晴日，草树留春著晚花。
暮憩自怜尘满面，五浆先馈定谁家。
采桑子·秋来更觉消魂苦
晏几道（宋代）

秋来更觉消魂苦，
小字还稀。
坐想行思，
怎得相看似旧时。
南楼把手凭肩处，
风月应知。
别后除非，
梦里时时得见伊。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解 其三
孙承恩（明代）

焚香坐蒲团，神定心更逸。坡翁有嘉言，一日便两日。
念奴娇·夕阳底尽
赵长卿（宋代）

夕阳底尽，望楚天空阔，稀星帘幕。暮霭横江烟万缕，照水参差幕阁。两两三三，幕前归鹭，飞过栏干角。霜风何事，绕檐吹动寂寞。消散我已忘机，而今百念，灰了心头火。对酒当歌浑冷淡，一任他懑嗔恶。松竹园林，柳梧庭院，自有人间乐。闲云休问，去来本是无著。
二月二日入山看松竹值梅花盛开
谢复（明代）

閒因松竹陟嶙峋，松已成阴竹未匀。好是梅花助诗兴，两株晴雪不胜春。
秋分日同友人山行
钱月龄（明代）

羁愁暂摆作山行，秋日平分气转清。溪影照人风已息，稻香沾袖雨初晴。

古今在眼青山色，岁序惊心白雁声。更喜同游俱物表，搴芝坐石看云生。
送友人归越
连文凤（宋代）

吴越青山犹好在，古今明月不长圆。
可堪老大重离别，一片愁心落照边。
退居述怀寄北京韩侍中二首
欧阳修（宋代）

书殿宫臣宠并叨，不同憔悴返渔樵。
无穷兴味闲中得，强半光阴醉里销。
静爱竹时来野寺，独寻春偶过溪桥。
犹须五物称居士，不及颜回饮一瓢。
白衣人简净人呈度牒
释居简（宋代）

袖出天书喜动容，从来汗马不言功。
长鞭未举追风去，回首相寻异类中。
望江南
陈朴（宋代）

中黄宝，须向胆中求。春帝令行生万物，乾坤膝下与吾俦。百脉自通流。

施造化，左右火双抽。浩浩腾腾充宇宙，苦烟袅袅上环楼。夫妇渐相谋。
和楼枢密过洛阳感旧二绝
郑刚中（宋代）

十年滓秽已澄清，访旧宁须得便行。
早辟关中奉高租，重兴礼乐定章程。
如归亭
何永锡（宋代）

独临朱槛爱平波，安稳归舟两两过。
数岛云霞栽橘社，一汀烟月采菱歌。
湖心日定施青黛，砌下风恬展碧罗。
好寫仙源槎阁主，便教從此上银河。
长亭怨慢 为任次山赋驯鹭
张炎（宋代）

笑海上、白鸥盟冷。飞过前滩，又顾秋影。似我知鱼，乱蒲流水动清饮。岁华空老，犹一缕、柔丝恋顶。慵忆鸳行，想应是、朝回花径。
人静。怅离群日暮，都把野情消尽。山中旧隐。料独树、尚悬苍暝。引残梦、直上青天，又何处、溪风吹醒。定莫负、归舟同载，烟波千顷。
望云岭自古北口五十里至岭上南北使者各置酒三盏乃行 其一
彭汝砺（宋代）

今日日如昨日日，北方月似南方月。天地万物同一视，光明岂复华夷别。

更远小人褊心肝，心肝咫尺分胡越。
晨起将出寻梅 其三
陈献章（明代）

虬枝高望铁桥开，禀气寰中寡所谐。樵坞夜寒花索酒，山厨香近月横阶。

何处画图空议儗，他时羹鼎绝安排。相逢也恨孤山浅，那得诗情到简斋。
鸥沙篇
徐渭（明代）

暂向市中隐，终为尘外行。閒寻蓑笠侣，远结鹭鸥盟。

海树春云隔，江舠暮雪横。相随不飞去，数点羽毛轻。
玩易 其二
韩淲（宋代）

太玄准易装为旅，历气推详阳夏时。亲寡且从人事说，艮离山火去何之。
寿成惠圣慈祐太皇太后閤端午帖子 其二
卫泾（宋代）

边头传吉语，井络报平安。今岁端辰别，慈颜一笑欢。
次韵院中四绝句 其四
沈与求（宋代）

豆蔻梢头春意浓，轻狂无奈赚花风。今年拚却寻芳晚，准拟残枝占晚红。
三代门。夏禹
周昙（唐代）

尧违天孽赖询谟，顿免洪波浸碧虚。

海内生灵微伯禹，尽应随浪化为鱼。
少傅桂翁寄黄太史伯真余同作
严嵩（明代）

忽报远书传凤阁，遥怜高客卧云山。青萍绿绮谁应惜，药圃茅堂相对閒。

长为风烟增怅望，漫于时序感容颜。故人拟荐扬雄赋，早晚重来谒帝关。
九折坂
马维翰（清代）

盘盘出鸟道，杳杳行人村。斗起邛崃山，仄隘逾剑门。

天险溯开凿，未可常理论。阴阳分向背，旦夕殊寒暄。

连山走云气，倏忽同追奔。一峰独秀出，颇似岳势尊。

其下九折坂，劖绝割厚坤。况复急雨薄，万壑当昼昏。

回舆与叱驭，北辙视南辕。所志各有托，忠孝惟其根。

踟蹰两不决，心绪蚕丝繁。峭壁落井底，一发青天痕。

人生鲜百岁，只有名常存。勒铭匪易事，或用酬惊魂。
清明日赐新火
曾易简（宋代）

令节传龙蜡，君恩赐近臣。
乍烯烟尚短，初出焰犹新。
照耀王侯第，欢呼里巷民。
谁知蓬荜下，还有聚萤人。
同官游赤松二首
姜特立（宋代）

山舆翠盖出华颠，白毡衣衫皂作缘。
我辈自应三洞主，傍人唤作五通仙。
次韵傅丈武夷道中五绝句 其二
朱熹（宋代）

分符拥节几经年，闻道方成屋数椽。只恐未容高枕卧，却须持橐听鸣鞭。
送薛侍御志渊使荆襄 其四
倪岳（明代）

十年两度说班师，此去人心恐见疑。传檄早须坚信约，君行休厌奏功迟。
城东延福禅院避暑五首 其五
郭祥正（宋代）

隔涧人家通小桥，家家沽酒可相邀。深沈榕叶遮烦日，浩荡风头驾晚潮。
自径山回得吕察推诗用其韵招之宿湖上
苏轼（宋代）

多君贵公子，爱山如爱色。
心随叶舟去，梦绕千山碧。
新诗到中路，令我喜折屐。
古来轩冕徒，操舍两悲忄栗。
数朝辞簪笏，两脚得暂赤。
归来不入府，却走湖上宅。
宠辱吾久忘，宁畏官长诘。
飘然便欲去，谁在子思侧。
君能従我游，出郭及未黑。
送谏议十六叔至孝义渡后奉寄
孟郊（唐代）

晓渡明镜中，霞衣相飘飖.浪凫惊亦双，蓬客将谁僚。

别饮孤易醒，离忧壮难销。文清虽无敌，儒贵不敢骄。

江吏捧紫泥，海旗剪红蕉。分明太守礼，跨蹑毗陵桥。

伊洛去未回，遐瞩空寂寥。
宫词 其二十三
张公庠（宋代）

三月韶妍赏牡丹，更宜疏雨湿阑干。隔帘催唤陪春设，不道新妆粉未乾。
次韵聪师见寄 其二
释道潜（宋代）

夙学谁知子，源流务所滋。风骚追五柳，禅寂拟长髭。

桂魄元昭晰，浮云自蔽亏。险夷终一节，吾以古为师。
次韵答滑州梅龙图以诗酒见寄二首 其一
韩琦（宋代）

对敌公如论酒兵，病夫虽劣敢先登。如将压境求诗战，即竖降旗示不胜。
留赠原长清张明府
戴亨（清代）

兰蕙同芬芳，枝叶故相连。杰士慕道义，不在多晤言。

忆昔初遇君，平生昧周旋。世人正欲杀，君情何缠绵。

岂为结交欢，急难心炯然。慈闱老病笃，望子不得还。

中心握汤火，归我解倒悬。我归见母拜，泪下如迸泉。

不谓生聚时，即为死别年。锡类向微君，抱痛恨终天。

何以喻君情，深同九仞渊。何以致余感，将与石同坚。

渊或有时竭，石或有崩骞。唯此区区心，历劫永不迁。
援襄都统制张公
刘麟瑞（元代）

忠勇堂堂贯斗牛，英雄端不愧兜鍪。鹿门云合张罗网，龙尾波翻化髑髅。

双庙有灵开正祀，孤城无援屹中流。由来死节男儿事，却笑明年有客羞。
望云骓马歌
元稹（唐代）

忆昔先皇幸蜀时，八马入谷七马疲。肉绽筋挛四蹄脱，

七马死尽无马骑。天子蒙尘天雨泣，巉岩道路淋漓湿。

峥嵘白草眇难期，謥洞黄泉安可入。朱泚围兵抽未尽，

怀光寇骑追行及。嫔娥相顾倚树啼，鹓鹭无声仰天立。

圉人初进望云骓，彩色憔悴众马欺。上前喷吼如有意，

耳尖卓立节踠奇。君王试遣回胸臆，撮骨锯牙骈两肋。

蹄悬四跼脑颗方，胯耸三山尾株直。圉人畏诮仍相惑，

此马无良空有力。频频啮掣辔难施，往往跳趫鞍不得。

色沮声悲仰天诉，天不遣言君未识。亚身受取白玉羁，

开口衔将紫金勒。君王自此方敢骑，似遇良臣久凄恻。

龙腾鱼鳖啅然惊，骥肦驴骡少颜色。七圣心迷运方厄，

五丁力尽路犹窄。橐它山上斧刃堆，望秦岭下锥头石。

五六百里真符县，八十四盘青山驿。掣开流电有辉光，

突过浮云无朕迹。地平险尽施黄屋，九九属车十二纛。

齐映前导引骓头，严震迎号抱骓足。路旁垂白天宝民，

望骓礼拜见骓哭。皆言玄宗当时无此马，不免骑骡来幸蜀。

雄雄猛将李令公，收城杀贼豺狼空。天旋地转日再中，

天子却坐明光宫。朝廷无事忘征战，校猎朝回暮球宴。

御马齐登拟用槽，君王自试宣徽殿。圉人还进望云骓，

性强步阔无方便。分騣摆杖头太高，擘肘回头项难转。

人人共恶难回跋，潜遣飞龙减刍秣。银鞍绣韂不复施，

空尽天年御槽活。当时邹谚已有言，莫倚功高浪开阔。

登山纵似望云骓，平地须饶红叱拨。长安三月花垂草，

果下翩翩紫骝好。千官暖热李令闲，百马生狞望云老。

望云骓，尔之种类世世奇。当时项王乘尔祖，

分配英豪称霸主。尔身今日逢圣人，从幸巴渝归入秦。

功成事遂身退天之道，何必随群逐队到死蹋红尘。

望云骓，用与不用各有时，尔勿悲。
阳羡寒辞和张椒卿六首 其六
孙原湘（清代）

杜牧寻芳几晏时，柔情消得鬓如丝。秋坟欲唤陈髯起，重唱迦陵绝妙词。
咏灯
李昪（唐代）

一点分明值万金，开时惟怕冷风侵。

主人若也勤挑拨，敢向尊前不尽心。
空城雀二首
曹勋（宋代）

去年已生子，今年复生孙。
主人既昏乱，国破家亦焚。
宫馆变禾既，万人无一存。
朝伏蓬蒿下，暮宿荆莽间。
岂不念俦侣，岂不怀玉山。
俦侣高飞毙缯缴，玉山迢递多鹰鹯。
又不见咸阳三月火不灭，吴宫万户飞灰烟。
春鸿社燕尚烧死，况复黄口乏修翰。
喜无挟弹儿，空城姑所安。
林道士故庐
陈允平（宋代）

青城道士跨青牛，去作清都汗漫游。
朝扣九关朝玉阙，暮回三岛宴金楼。
丹随鹤舞缑山月，剑伴龙归洛浦秋。
犹有石房云不散，晓风松柏两飕飀。
和颜长官百咏·朱门
朱继芳（宋代）

中寿知无满百身，暖歌冷舞及青春。
黄金不买长生药，白发偏惊快活人。
濠梁元旦
苏升（明代）

客路俄惊岁序新，天涯兄弟一相亲。樽前柏叶仍乡土，盘里椒花见主人。

晓日渐开山径色，寒云低护柳条春。驱车遄往缘何事，却向濠梁笑此身。
上赵总领
危稹（宋代）

一见烦公道眼明，悬知彻底五湖清。
岂期天上张公子，犹记当湖刘更生。
几度夜深流水操，无人心认断肠声。
平生不面却相识，黄鹤楼前今一鸣。
十月六日与客游金山乾明宣塔戒坛弥勒舍利广教七山寺三首 其三
刘摰（宋代）

行彻云烟到上方，青林深壑对重冈。山中底处饶风月，要著江州一草堂。
张器之雄飞亭
段克己（宋代）

落魄张公子，身贫志不凋。鸾栖辞枳棘，鹏翼上扶摇。

季子终怀印，相如竟过桥。香名脍人口，诗句大牛腰。
杖锡山别前人
陈著（宋代）

结约登临百里深，流连风雨一窗阴。
新寒镫火照清梦，绝静山林生古音。
此日与君相别处，有天知我不言心。
归途步步须回首，苍壁擎云几万寻。
汉玉镇圭
弘历（清代）

峚山质贻古，宗伯掌传今。敬识牖民谊，惟怀安国心。

土华文半隐，葵首制重寻。思义顾名处，如承师保临。
葛仙坛 其二
刘泾（宋代）

谢公好登山，折屐第三谷。麻姑乃不到，颇负登山足。

寒杉鸣古珰，涧道泻淙玉。筇竹白接䍦，吾将追往躅。
踏莎行（蜡梅）
毛滂（宋代）

粟玉玲珑，雍酥浮动。芳跗染得胭脂重。风前兰麝作香寒，枝头烟雪和春冻。

蜂翅初开，蜜房香弄。佳人寒睡愁和梦。鹅黄衫子茜罗裙，风流不与江梅共。
访勤上人
释道潜（宋代）

断桥苍壁倚溪斜，赤叶枫林噪晚鸦。可怕岭云埋径路，会寻流水到君家。
观骆元直经进江南形势图
王庭圭（宋代）

异时汉网疏天讨，胡儿马齧江南草。石头重戍岂无兵，将军不识丹阳道。

至今战骨埋秋霜，伤心不忍问耆老。龙蟠虎踞昔何雄，赤壁濡须在眼中。

浔阳江水射蛟处，旌旗拂天来向东。艨艟塞川不敢下，昔人曾此破曹公。

横江九道波翻屋，试请轻兵渡淮曲。夜入长安人不知，应见画图心已熟。

他日将军按此图，鼓行如西如破竹。
偈颂六十七首 其五十
释原妙（宋代）

裁蜀锦，剪吴绫。披白玉，间黄金。打成一片时，针劄不入。

罗纹结角处，线路难寻。天香影散莓苔石，五叶花开薝卜林。
漏长
陈必复（宋代）

漏长知夜久，梦薄觉衣轻。
曙月侵霜白，寒星度水明。
遥空一雁过，邻屋数鸡鸣。
著论吾宁敢，徐徐待老成。
酬畅当嵩山寻麻道士见寄（一作卢纶诗）
岑参（唐代）

闻逐樵夫闲看棋，忽逢人世是秦时。
开云种玉嫌山浅，渡海传书怪鹤迟。
阴洞石幢微有字，古坛松树半无枝。
烦君远示青囊箓，愿得相从一问师。
辛酉中秋前后舟行自英入韶晚与全真侄传
曾丰（宋代）

山色秋分后，月华霜降前。况方行水国，而复遇晴天。

万象入搔首，百怀归扣舷。传觞非至礼，聊尔胜徒然。
咏白油帽送客
钱起（唐代）

薄质惭加首，愁阴幸庇身。卷舒无定日，行止必依人。

已沐脂膏惠，宁辞雨露频。虽同客衣色，不染洛阳尘。
官满寓济川馆得叶嘉仲和朱宰梅花诗次韵云作
戴栩（宋代）

伊谁同岁晚，怀抱向君开。
烟雨閟芳信，望郡来不来。
逃禅室卧病简诸禅侣
丁鹤年（元代）

高秋多病客，古寺寄黄昏。野迥常疑虎，天寒早闭门。

离愁灯下影，乡泪枕边痕。赖有诸禅侣，情亲似弟昆。
惜春
陈大纶（明代）

荏苒惊看春又残，年光如水去潺潺。千丝弱柳牵难住，百转流潺唤不还。

坐惜落花犹有态，暗伤青鬓易成斑。明年记得芳菲节，行乐休教付等閒。
和叶水心马塍歌
赵汝譡（宋代）

昔年家住长安里，春负尽日香尘起。
纷纷车马过绮陌，卖花人多少人识。
王侯第宅连苑墙，粲若琼蕊敷丹房。
花窠近取马塍本，曲栏高槛深迷藏。
主欢对客小举袖，击鼓吹箫满前后。
真珠一斛聘国姝，琥珀千杯酌天酒。
几年农器不铸兵，雨耕云获歌且行。
钟花土腴无水旱，园税十倍田租平。
拿音来近菰蒲住，演洋回溪通枉渚。
霜晴沙浅桥林明，日暮水浑鱼网聚。
东门故侯应自许，灞陵醉尉宁须怒。
何当学稼随老农，荷锄驱犊田中去。
送西邻毛贡士世杰知汲县
程敏政（明代）

东社西邻岁几更，恩衔初得令君名。禁中晓日辞天仗，客棹薰风记水程。

石表忠魂留孔篆，山环遗堞抚殷城。定多治迹如崔瑗，看取邦人续政声。
舜象之争
佚名（先秦）

舜父瞽叟盲，而舜母死，瞽叟更娶妻而生象，象傲。瞽叟爱后妻子，常欲杀舜。

舜年二十以孝闻。三十而帝尧问可用者，四岳咸荐虞舜，曰可。于是尧乃以二女妻舜以观其内，使九男与处以观其外。舜居妫汭，内行弥谨。尧二女不敢以贵骄事舜亲戚，甚有妇道。尧九男皆益笃。舜耕历山，历山之人皆让畔；渔雷泽，雷泽上人皆让居；陶河滨，河滨器皆不苦窳。一年而所居成聚，二年成邑，三年成都。尧乃赐舜絺衣，与琴，为筑仓廪，予牛羊。

瞽叟尚复欲杀之，使舜上涂廪，瞽叟从下纵火焚廪。舜乃以两笠自扞而下，去，得不死。后瞽叟又使舜穿井，舜穿井为匿空旁出。舜既入深，瞽叟与象共下土实井，舜从匿空出，去。瞽叟、象喜，以舜为已死。象曰“本谋者象。”象与其父母分，于是曰：“舜妻尧二女，与琴，象取之。牛羊仓廪予父母。”象乃止舜宫居，鼓其琴。舜往见之。象鄂不怿，曰：“我思舜正郁陶！”舜曰：“然，尔其庶矣！”舜复事瞽叟爱弟弥谨。于是尧乃试舜五典百官，皆治。《史记》

时既不能杀舜，瞽叟又速舜饮酒，醉将杀之，舜告二女，二女乃与舜药浴汪，遂往，舜终日饮酒不醉。舜之女弟系怜之，与二嫂谐。《楚辞》
熙宁以后祀高禖六首
佚名（隋代）

郊禖之应，笔自生商。
诞膺实命，濬发其禅。
天材蕃衍，行称君王。
本支万世，兴天无疆。
风入松（戏人去妾）
蒋捷（宋代）

东风方到旧桃枝。仙梦已云迷。画阑红子摴蒲处，依然是、春昼画垂。恨杀河东狮子，惊回海底鸥儿。

寻芳小步莫嫌迟。此去却慵移。断肠不在分襟后，元来在、襟未分时。柳岸犹携素手，兰房早掩朱扉。
为王允宁赠妇四首 其四
王立道（明代）

黄鹄千里游，燕雀巢屋梁。小人事龌龊，丈夫志四方。

念子畴昔言，沈思激中肠。赫赫盛明时，群贤并翱翔。

朝趋铜马门，夜直金华堂。韩郑互推毂，贡生弹其冠。

所期崇令名，室家自辉光。无为儿女仁，慊慊怀故乡。
虞美人
邹嘉升（清代）

一剑酬恩万古悲，杜鹃飞上最柔枝。风前欲语娇如许，相见当年夜宴时。
逍遥咏 其五
赵炅（宋代）

逍遥人控鹤，碧落压天津。达理通含识，虚无即是真。

河车谁肯信，铅汞本相亲。造化皆如此，今缘论宿因。
答徐守 其一
洪适（宋代）

改日开尊已十成，冬曦特地晚来晴。江梅独报春消息，应笑群花太薄情。
种菊
高文虎（宋代）

菊载种农经，不见诗三百。
周官叙鞠衣，一言仅可摘。
黄华纪吕令，落英餐楚客。
伯始饮得寿，桐君书探赜。
移根候萌动，需时当甲拆。
我羡柴桑里，敢希履道宅。
不种儿女花，朱朱与白白。
阅谱品虽多，求栽地恐窄。
揠苗助其长，抱瓮溉以泽。
朗咏黄为正，流播风传格。
寒香紫茁兰，晚节铜柯柏。
相继早梅芳，一笑巡檐索。
龟堂晨起
陆游（宋代）

培火螭炉起宝熏，滴泉鏊矸聚玄云。
屏围燕几成山字，簟展凉轩作水纹。
绝口不谈浮世事，洗心聊策退居勋。
耄年犹健非无自，一卷丹经受郑君。
春灯
罗维屏（清代）

春宵春月满春江，火树银花未肯降。影弄鱼龙光彻夜，谁家少妇不窥窗。
送韦觐谪潘州
李明远（唐代）

北鸟飞不到，南人谁去游。天涯浮瘴水，岭外向潘州。

草木春秋暮，猿猱日夜愁。定知迁客泪，应只对君流。
杏为梁－刺居处僭也
白居易（唐代）

杏为梁，桂为柱，何人堂室李开府。
碧砌红轩色未干，去年身殁今移主。
高其墙，大其门，谁家第宅卢将军。
素泥朱版光未灭，今日官收别赐人。
开府之堂将军宅，造未成时头已白。
逆旅重居逆旅中，心是主人身是客。
更有愚夫念身后，心虽甚长计非久。
穷奢极丽越规模，付子传孙令保守。
莫教门外过客闻，抚掌回头笑杀君。
君不见马家宅，尚犹存，宅门题作奉诚园。
君不见魏家宅，属他人，诏赎赐还五代孙。
俭存奢失今在目，安用高墙围大屋。
遣兴
蔡戡（宋代）

醉里乾坤大，閒中日月长。
静观佛理妙，顿与世缘忘。
晚景无多日，浮生有底忙。
渔翁真得趣，一叶寄沧浪。
雪里寻梅
宋祁（宋代）

雪里逢梅近腊时，梅姿雪态两相宜。
羡君此处留清赏，看遍溪头南北枝。
五马行
何景明（明代）

使君五马来月氐，方瞳夹镜光离离。长身峻耳高七尺，锦云窣地王花赤。

杏鞯蹙镫只盘龙，文羁翠刻金玲珑。青丝游缰绾不住，铁色蹄翻锦苔地。

天闲沙苑贮几时，一朝分赐使君骑。使君行春常露冕，组鞚张油下山县。

朱文露网动轻车，四野人家望通幰。去年来时楚江秋，长鞭驰过黄鹤楼。

楚城骏马千万匹，解鞍坐视不敢俦。今年朝天入五凤，红缨宝玦连钱重。

晓随鸾声撼玉珂，九陌风微尘不动。天子命下巡吾州，辉光重整金络头。

吁嗟吾州本狭促，迮径宁当千里足。行行前驾肃且闲，郡人遥望只旌竿。

驰道父老应开颜，区区狐豕谁敢前。桑条吐叶青郁郁，满路春尘绕车毂。

使君不惜驱驰劳，无令暴吏登民屋。出门一送五马行，我马踟蹰皆不鸣。

相逢同是他乡客，惆怅城边暮春别。山亭草色细雨时，野馆梨花寒食节。

夕阳微微邺城树，寒烟漠漠淮川月。愿言努力策霜蹄，千金重有登台期。
淑妃阁端午帖子
夏竦（宋代）

芳园踏草迎嘉节，紫掖鸣环奉鞠衣。
渥惠日新鸿庆远，永隆徽序耀层闱。
武夷七咏 其六 大小藏岩
朱熹（宋代）

藏室岌相望，尘编何莽卤。欲问伯阳翁，风烟迷处所。
送远
释文珦（宋代）

离情不可说，握手更踌躇。
为客三秋尽，还家千里余。
山程枫叶赤，水驿柳条疎。
日夕空林下，何人伴索居。
题赵孟庄
杨巨源（唐代）

管鲍化为尘，交友存如线。升堂俱自媚，得路难相见。

懿君敦三益，颓俗期一变。心同袭芝兰，气合回霜霰。

石门云卧久，玉洞花寻遍。王濬爱旌旗，梁竦劳州县。

烟鸿秋更远，天马寒愈健。愿事郭先生，青囊书几卷。
致政杨图南佥判惠园亭石刻来索恶语寄题四首
周必大（宋代）

一见堂名忆豫州，岂知身在楚江头。
主人久享园中乐，晚岁宜先天下忧。
以形模妇女笑度量儿童轻为韵赋十诗 其五
李彭（宋代）

我有百衲琴，巴渝不同调。三叠太古音，那免世惊笑。

彼哉遇嗾徒，睥睨追风骠。幼舆虽折齿，初不妨吟啸。
贺新郎（和许侍郎奕韵）
魏了翁（宋代）

千里楼前客。数从前、几般契分，更谁同得。尚记流莺催人去，又见莎鸡当夕。叹天运、相煎何急。幸自江山皆吾土，被南薰、吹信还相逼。临大路，控长策。

向来风月苏家笛。问天边、玉堂何似，黄冈秋色。万事无心随处好，风定一川澄碧。些个事、非公谁识。我亦年来如此意，但聪明、不及于前日。谁为我，指无极。
次韵史才孺咏雪四首
郭印（宋代）

阴阴弥宇宙，黯黯一天同。
初讶银为界，无非玉散空。
夜迷连皎月，晓舞助严风。
真宰恁谁问，年来物未丰。
和寿州宋待制九题其七齐云亭
梅尧臣（宋代）

城隅结危栋，仿佛凌烟霓。
平观飞雨来，俯窥巢禽栖。
浩荡孤思发，幂历蔓草齐。
长安去不远，何言西北迷。
自毗陵与兄弟避地南来约为连江之归中涂各以
李弥逊（宋代）

胡尘暗中原，大驾巡江都。
春风遂南渡，百避咸奔趋。
衣冠困陵暴，川陆纷舟舆。
微生本萍奇，宁复安吾庐。
褰裳犯深险，颠仆妻与即。
怀恩痛未报，无路先貔貙。
岩穴多遗贤，天网固亦疏。
骅骝惧捐充，未数十驾驽。
衔悲望君门，忍作永诀图。
扁舟兄及弟，去指东海隅。
夜榜亚修舳，晓帆趁横蒲，
如何忽参商，行止分半途。
怡怡风月夕，来若同队鱼。
惨遭霜露秋，去如独翔凫。
岁晏道路长，只影谁与俱。
但忧赤眉间，能致黄耳无。
于灯搅寒梦，起坐中肠枯。
载歌鹡鴒诗，引泪零襟裾。
闽山我旧国，下隐同姓居。
潮田岁再获，海错日丙渔。
荔子擘张索，江瑶截冰圾。
家家泼春酿，取醉不待沽。
木落终粪本，兹言绅可书。
悲心久更微，正坐簪绂拘。
归休傥永诀，愿言当前驱。
茅茨卜幽胜，荷锸手自锄。
松竹植门巷，兰菊罗庭除。
杖屡发老椎，杯盘接响闾。
共追一笑欢，可解千日臞。
着鞭须及辰，暮景速过驹。
云母屏风隔坐
佚名（唐代）

彩障成云母，丹墀隔上公。才彰二纪盛，荣播一朝同。

近玉初齐白，临花乍散红。凝姿分缥缈，转佩辨玲珑。

意惬恩偏厚，名新宠更崇。谁知历千古，犹自仰清风。
雷州八首 其二
苏轼（宋代）

荔子无几何，黄甘遽如许。迁臣不惜日，恣意移寒暑。

层巢俯云木，信美非吾土。草芳自有时，鶗鴃何关汝。
诗偈 其六十六
庞蕴（唐代）

心王不了事，遮莫向名山。纵令见佛像，实以不相关。

猿猴见水月，捉月始知难。
和兰仰之咏含笑花
廖行之（宋代）

何物包藏欲媚谁，千金难售惜光仪。
空凝巧倩如羞靥，晴吐浓光已透肌。
一夕举烽徒自苦，三年射雉若为奇。
无情草木欣欣意，却恼多情为赋诗。
西樵山中忆惟敬内翰思伯中舍
欧大任（明代）

故人昔共此栖迟，瀑布峰前忆别时。骑省谁能怜国宝，士林今别得山披。

清猿自和斋中磬，野鹿閒窥石上棋。回首白云多出岫，独看秋雁一相思。
赋得灯心送李侍御萼（光字）
皎然（唐代）

灯心生众草，因有始知芳。彩妓窗偏丽，金桃动更香。

花惊春未尽，焰喜夜初长。别后空离室，何人借末光。
晓起
杨万里（宋代）

霜挟清寒冻杀人，袖中十指怯头巾。
金篦落地拾不得，却是穿窗晓日痕。
题德章山亲公塔
王之道（宋代）

凭陵风雨上崔嵬，一见亲公病眼开。
似是前生师弟子，两年今日入山来。
满庭芳
鲷阳居士（宋代）

良月霜清，小春寒浅，瑞庭蓂荚双飞。岭梅香度，初发向南枝。此际高门袭庆，真金降、金璧生辉。传瀛海向歆父子，相继大名垂。广寒，山藉在，笔驱造化，夕照虹霓。暂徘徊、莲幕名誉交驰。行继夔龙步武，蓬山静、玉宇春迟。当清夜，神交大一，相对熟青藜。
口占送岩师还大梅护圣
陆游（宋代）

放翁白发已萧然，黄纸新除玉局仙。
寄语山头老师叔，欲分茅舍度残年。
点绛唇
张元干（宋代）

画阁深围，暖红光里芳林影。暗香成阵。上下花相映。

倒挂疏枝，月落参横冷。休装景。要人酒醒。除是花枝并。
酬杨八
白居易（唐代）

君以旷怀宜静境，我因蹇步称闲官。

闭门足病非高士，劳作云心鹤眼看。
杨德逢送米与法云二老作此诗
王安石（宋代）

卢仝不出憎流俗，我卜郊居避俗憎。
仝有邻僧来乞米，我今送米乞邻僧。
好事近·中秋席上和王路钤
辛弃疾（宋代）

明月到今宵，长是不如人约。想见广寒宫殿，正云梳风掠。
夜深休更唤笙歌，檐头雨声恶。不是小山词就，这一场寥索。
双头莲
邵雍（宋代）

汉室婵娟双姊妹，天台缥缈两神仙。
当时尽有风流过，谪向人间作瑞莲。
偶书
郑刚中（宋代）

望春楼上倚阑时，祗此霜天也自奇。
远水平山浑似画，新寒爱自稳催诗。
不知木叶藏村舍，忽有鸡声过短篱。
闲却主人朝省步，经年端坐看清晖。
答杨之美春日书怀依韵
韩维（宋代）

久宦怜官薄，端居惜岁芳。
世情徒枳棘，吾操自松篁。
铁擿敷经暇，檀槽度曲长。
浮沈归浊酒，感激见新章。
守道言何固，安时志不忘。
惭无推挽者，祝子寿而康。
读晚唐诗有感
王义山（宋代）

学诗莫学晚唐诗，学得晚唐非盛时。
愿把凫鹥和既醉，翻腾韵语作今诗。
仲秉再用前韵为梅解嘲复和之 其二
张栻（宋代）

东君岂是结新知，谁共群芳较疾迟。不但开花高一世，更看嘉实满青枝。
次韵李豸秀才来别子瞻仍谢惠马二首
苏辙（宋代）

小床卧客笑元龙，弹铗无舆下舍中。
五马不辞分后乘，轻裘初许敝诸公。
随人射虎气终在，徒步白头心颇同。
遥想据鞍横槊处，新诗一一建安风。
江城秋思
夏竦（宋代）

泽国迢迢枕海涯，眼前归思乱如麻。
清秋泉石无多地，残日楼台有几家。
两岸早霜红橘柚，半汀残雨老蒹葭。
明时不见投簪客，落尽西风紫菊花。
饯唐郎中洛阳令
沈佺期（唐代）

一台推往妙，三史伫来修。应宰凫还集，辞郎雉少留。

郊筵乘落景，亭传理残秋。愿以弦歌暇，芝兰想旧游。
鸳鸯语（同前）
贺铸（宋代）

京江抵、海边吴楚。铁瓮城、形胜无今古。北固陵高，西津横渡。几人摧手分襟处。

凄凉渌水桥南路。奈玉壶、难叩鸳鸯语。行雨行云，非花非雾。为谁来为谁还去。
偈颂一百六十首
释宗杲（宋代）

普贤身相无有二，八万四千毛孔刹。
一一毛孔一如来，一一如来一塔庙。
舍利坚固金刚身，虚空可坏此不朽。
女子陈氏报劬劳，一一塔庙一瞻礼。
满卟八万四千拜，尽诸毛孔无有遗。
所获功德不可量，正与普贤行愿等。
用严慈父及慈母，遍及法界诸有情。
永离苦海证菩提，悉得心空趣彼岸。
玉蝴蝶 梨花
江瑛（清代）

一片粉痕初吐，摇烟弄雪，掩映银屏。洗净红妆，素蕊和露盈盈。

似飞琼、霓裳乍换，傍玉楼、无限娉婷。念曾经、旧家寒食，门掩轻阴。

关情。溶溶院落，沉沉淡月，几度消凝。转眼东风，一枝带雨又残春。

谩记省、珠房梦醒，倚新愁、芳泪纷纷。向黄昏。长笛凄凉，吹断香云。
水仙子·舟中
孙周卿（元代）

孤舟夜泊洞庭边，灯火青荧对客船。朔风吹老梅花片，推开篷雪满天。诗豪与风雪争先。雪片与风鏖战，诗和雪缴缠。一笑琅然。
玉蝴蝶
李之仪（宋代）

以三阕见寄，辄次其韵

坐久灯花开尽，暗惊风叶，初报霜寒。冉冉年华催暮，颜色非丹。搅回砀、蛩吟似织，留恨意、月彩如摊。惨无欢。篆烟萦素，空转雕盘。

何难。别来几日，信沈鱼鸟，情满关山。耳边依约，常记巧语绵蛮。聚愁窠、蜂房未密，倾泪眼、海水犹慳。奄更阑。渐移银汉，低泛帘颜。
行住坐卧三十二颂
释印肃（宋代）

众生垢重汩尘缘，岂自收心同觉源。
挈水拾薪时节至，三通鼓罢物皆鲜。
建邺怀古
杨乘（唐代）

故城故垒满江濆，尽是干戈旧苦辛。

见此即须知帝力，生来便作太平人。
奉敕恭题青宫时所画菊花水仙卷子
张若霭（清代）

琉璃砚匣尘不生，墨君管子相逢迎。纷披红紫何足貌，此中寄逢殊遥情。

冰霜肌肤旃檀心，大罗仙子来玉京。金尊牙版岂复垢，皎然万劫瑶杯擎。

西风吹草草不绿，重台犹占东篱名。坐枝双鸟鸣嘤嘤，渊明乍参师语清。

同生净土良足贵，西湖配食堪餐英。毫端造化信点染，春风秋露来无声。

以此栽培遍万物，都看弱植乔林成。青宫间暇穷物态，徐黄边赵难抗衡。

万几偶一展蜀素，那能如昔多经营。臣得拜观重命识，墨林艺圃沾恩荣。
道州月叹（追述蕃中事，与道州对言之）
吕温（唐代）

别馆月，犁牛冰河金山雪。道州月，霜树子规啼是血。

壮心感此孤剑鸣，沉火在灰殊未灭。
叶大卿挽词三首
梅尧臣（宋代）

自古贤才少，滔滔岂足云。
善人安得见，清誉久来闻。
器陨龙文鼎，魂归马鬣坟。
丰碑几当立，籍甚著遗芬。
高士咏。周丰
吴筠（唐代）

周丰贵隐耀，静默尊无名。鲁侯询政体，喻以治道精。

莅人在忠悫，疑叛由会盟。一言达至义，千载良为程。
分题画策得山茶
释居简（宋代）

绿枝丹叶未春回，生色潜随采笔开。欲伴高文归大册，道山延阁小蓬莱。
林和中家观画卷五首 其三 王摩诘捕鱼图
郭祥正（宋代）

鱼跃鱼沉都不知，垂竿只要得鱼归。天寒浪急鱼难得，愁入芦花日又西。
江上杂咏三首
尹嘉宾（明代）

杏花淡淡柳丝丝，画舸春江听雨时。
渐卷鹤洲江色紫，沙鸥睡着不曾知。
题辽海
张弼（明代）

郁蓝波接郁蓝天，主圣臣贤又宴肰。欲问吾家在何许，鹘飞尽处白云边。
题元阳观旧读书房赠李范
顾况（唐代）

此观十年游，此房千里宿。还来旧窗下，更取君书读。
歌头 百年行乐词索竹翁和
俞樾（清代）

是谁家、种来兰玉。呀呀小语，唐诗初授读。鬓眉青，衣衫绿。

饧箫引、竹马鸠车，嬉游乡塾。笑谈时、都无拘束。裙屐恣流连，声华馥。

诗客社，酒人局。哦柳絮、更有神仙侣，在金屋。

镜中颜，换韶华，何太速。四五十年，匆匆如转谷。稳步到公卿，抛簪笏，归来卧林泉，享清福。

人间事，终分付，与儿曹，自检吟筒画轴。正评量，绿野平泉风景，蓬莱山中，旧交游，来约我，跨黄鹄。
和张宪登乌尤山
吴泳（宋代）

子知天分不人尤，岂若纷纷式屡骄。
旧见已知霜叶脱，新知才似谷牙焦。
同君倚过圣俞
司马光（宋代）

王畿天下枢，薄领日填积。自非奉朝请，九衢未尝识。

今兹到东城，胥靡暂逃役。近指圣俞居，安能不往觌。

一室静萧然，昏碑帖古壁。叩阶读新诗，迷闇得指擿。

笑言殊未足，黯然日将夕。呼马涉归涂，灯火已历历。

又知几何时，更有重来迹。
登天台
李新（宋代）

江云不与山云接，土雨还因夜雨消。
独上天台肆遐瞩，故乡只隔一山遥。
疏山东堂昼眠
陆游（宋代）

饭饱眼欲闭，心闭身自安。
乐超六欲界，美过八珍盘。
香缕萦檐断，松风逼枕寒。
吾儿解原梦，为我转云团。
品令 其一
佚名（宋代）

山重云起。断桥外、池塘水。晓来风定，竹枝相亚，残阳影里。

多少风流，都在冷香疏蕊。

江南千里。问折得、谁能寄。几番归去，酒醒月满，阑干十二。

且隐深溪，免笑等闲桃李。
庚子元旦 其一
卢若腾（明代）

庚子生来花甲匀，今朝庚子又回春；轮翻岁月催人老，鼎沸乾回值我贫。

清浊案中防别案，菀枯身外觅真身。黄金青史都无用，惟有灵明足自珍。
点绛唇（酴醿）
王十朋（宋代）

野态芳姿，枝头占得春长久。怕钩衣袖。不放攀花手。试问东山，花似当时否。还依旧。谪仙去后。风月今谁有。
清平乐·百花开後
张炎（宋代）

百花开後。一朵疑堆绣。绝色年年常似旧。因甚不随春瘦。脂痕淡约蜂黄。可怜独倚新妆。太白醉游何处，定应忘了沈香。
赴江西，湖上赠皇甫曾之宣州
刘长卿（唐代）

莫恨扁舟去，川途我更遥。东西潮渺渺，离别雨萧萧。

流水通春谷，青山过板桥。天涯有来客，迟尔访渔樵。
庞秘校掾九江兼归汝南迎侍
宋祁（宋代）

长停愁不浅，征袂拂残梅。
潘御家园近，毛欣府檄来。
晨羞鱼尾洁，春溜鸭头催。
拄颊谈无对，参卿掾有才。
城隅山叠映，楼户月弦开。
廨树藏环感，因君寄九迴。
小巷
舒邦佐（宋代）

萧条一径微，来往觉人稀。
忽听邻家闹，欢寻稚子归。
卷书真是懒，添火且相依。
强起扶行处，斜阳正满扉。
水调歌头 其十二 和巽吾观荷
刘辰翁（宋代）

仙掌下驰道，清露滴芙蓉。无憀似酒初醒，身世笑颦中。

万朵花灯夜宴，一叶扁舟海岛，寂寂五更风。误赏明妆靓，愁思满青铜。

陂六六，三十六，渺何穷。江南曲曲烟雨，谁是醉施翁。

但恨才情都老，无复风流曾梦，缥缈赋惊鸿。寄语清净社，小饮合相容。
寄题盩厔厅前双不
白居易（唐代）

忆昨为吏日，折腰多苦辛。归来不自适，无计慰心神。

手栽两树不，聊以当嘉宾。乘春日一溉，生意渐欣欣。

清韵度秋在，绿茸随日新。始怜涧底色，不忆城中春。

有时昼掩关，双影对一身。尽日不寂莫，意中如三人。

忽奉宣室诏，徵为文苑臣。闲来一惆怅，恰似别交亲。

早知烟翠前，攀玩不逡巡。悔从白云里，移尔落嚣尘。
和柳子玉官舍十首之蜜蜂
黄庭坚（宋代）

秋成想见香租人，菊露风胶蜜几脾。
日日山童扫红叶，蜂衙知是主人归。
喜姚郎中自杭州回
贾岛（唐代）

路多枫树林，累日泊清阴。来去泛流水，翛然适此心。

一披江上作，三起月中吟。东省期司谏，云门悔不寻。
霜叶飞 鬓梅
蒋春霖（清代）

翠禽啼紧空闺暮，残妆都怨朱粉。玉钗微堕一枝斜，篱角黄昏粉。

看月下、疏香暗引。春愁先上徐娘鬓。向纸阁芦帘，傍烛影、低迷夜来，无限丰韵。

争奈绛缕凄凉，冷红吹罢，那时归又难准。髻鬟低处不胜寒，自倚东风问。

怕竹外、腰支瘦损，琼奁珠琲飘零尽。待寄回、西州句，双挽刍雅，玉奴栖稳。
四禽吟 雁
何梦桂（宋代）

云水悠悠万里身，芦花明月落江城。从来不带苏郎信，莫与人间受浪名。
仁老寄墨梅 其七
邹浩（宋代）

春晚晴光破雨回，閒将花轴傍檐开。炉烟细逐轻风散，疑是香随梅处来。
郭氏山林十六咏 其七 閟云关
陆游（宋代）

白云如高人，择友尚傲世。朱门客三千，一点不可致。
感逝（浙东）
元稹（唐代）

头白夫妻分无子，谁令兰梦感衰翁。三声啼妇卧床上，

一寸断肠埋土中。蜩甲暗枯秋叶坠，燕雏新去夜巢空。

情知此恨人皆有，应与暮年心不同。
淳化中朝会二十三首 其一 群臣初举酒毕作《化成天下》。
郊庙朝会歌辞（宋代）

轩昊方同德，成康粗比肩。素风惟普畅，皇道本无偏。

阴魄重轮满，阳精五色圆。要荒咸率服，卓越圣功全。
送郡守张宗丞
萧元之（宋代）

泪落乡邦事，民痍久未瘳。
官收随亩券，人上运粮舟。
寇起征方急，年饥糴未休。
更闻来取楮，何以应需求。
丙辰九月二十六日挈家游龙泉
元好问（金朝）

风色澄鲜称野情，居僧闻客喜相迎。藤垂石磴云添润，泉漱山相玉有声。

庭树老于临济寺，霜林浑是汉家营。明年此日知何处？莫惜题诗记姓名。
绝句四首·其四
杜甫（唐代）

药条药甲润青青，色过棕亭入草亭。
苗满空山惭取誉，根居隙地怯成形。
怀仙吟 其七
朱诚泳（明代）

身世飘飘一羽轻，蓝桥无处觅云英。满天香雾空濛里，彷佛瑶环步月明。
十一月四日夜半枕上口占
陆游（宋代）

小室愔愔夜向分，幽人残睡带残醺。
檐间雨滴愁偏觉，枕畔橙香梦亦闻。
惊雁数声投野泽，悲笳三叠上霜云。
年来万事俱抛尽，自笑诗中尚策勋。
晚晴
吴锡畴（宋代）

雨脚风收断，斜阳漏晚天。
径芜蛙张王，花霁蝶轻儇。
画思平林外，诗情步屧边。
无山将亦隐，底用买山钱。
送胡文善之官海南文昌县（二首）
蒲庵禅师（明代）

九域于今总一家，文昌谁道隔天涯。
石榴红酿蛮江酒，海漆香收瘴洞花。
寨上人耕春作市，棠阴吏散晚休衙。
苏公应共题诗好，儋耳泉头驻小车。
惜红衣 绿阴清润似花时
沈鹊应（清代）

泼绿淋漓，残红狼藉。春归无迹。罨画林塘，如今尽成碧。

重重翠幄，似障断、花开消息。难得。晴日暖风，似江南寒食。

依依绮陌。天气清和，连朝弄春色。韶光莫绊，却解伴、诗客岑寂。

丰姿依旧，何事无人追惜。倩画图谁写，掩映向来词笔。
六月望
钱时（宋代）

一窗虚白贮婵娟，木叶无风自飒然。
谁道家山孤负月，从初看到十分圆。
淳熙八年端午帖子词 太上皇帝閤六首 其一
崔敦诗（宋代）

待月长生殿，迎风太液池。慈颜欢乐日，圣德盛明时。
赠泉守赵表之二首
黄公度（宋代）

扁舟昔舣浙江边，曾醉王孙玳瑁筵。
竹杖芒鞵晚城上，金荷银烛夜堂前。
宦游我辈聊复尔，聚散人间亦偶然。
谁料天涯今八载，青灯相对各华颠。
咏蔷薇诗
鲍泉（南北朝）

经植宜春馆，霍靡上兰宫。片舒犹带紫，半卷未全红。

叶疏难蔽日，花密易伤风。佳丽新妆罢，含笑折芳丛。
题雩都华严寺
岳飞（宋代）

手持竹杖访黄龙，旧穴空遗虎子踪。
云锁断岩无觅处，半山松竹撼秋风。
晓作
吕南公（宋代）

雨恶天光淡，风高晚气清。四檐喧急溜，一枕厌寒声。

世虑漫沉想，此心还不平。搔捞下书榻，坐对纸窗明。
书西溪僧壁
孙应时（宋代）

悠悠身世客心惊，十宿西溪梦未曾。
笑把新诗留日月，碧纱黄垩听山僧。
和经略使从事间可理问同年
卢琦（元代）

偶行村落采民谣，自愧疏庸负圣朝。海水连天风浩浩，山房尽日雨潇潇。

王师未息烟尘暗，驿使相思道路遥。定拟榕阴重话旧，九仙峰顶看秋潮。
白金小还丹歌 其四
罗公远（唐代）

黄子淳淑，自娶玄妃。金成力厚，药就身肥。土宅三分，火房二仪。

至德消阴，纯阳幽微。
赠毛仙翁
李翱（唐代）

紫霄仙客下三山，因救生灵到世间。龟鹤计年承甲子，

冰霜为质驻童颜。韬藏休咎传真箓，变化荣枯试小还。

从此便教尘骨贵，九霄云路愿追攀。
水晶帘下即事
孙原湘（清代）

逋发初撩待画眉，镜台偷傍立多时。熏香乍喜眠娇女，倾水刚逢遣侍儿。

皓腕先攘容捉搦，朱唇欲啮费矜持。幽情未了馀欢在，留作今宵翠被思。
留别昌国五首
王阮（宋代）

扶桑曾见日腾空，老去归田不复东。
一觉短檐他日梦，起来惆怅晓窗红。
题清音亭
徐冲渊（宋代）

人间丝竹竞哇淫，只有清流解洗心。
试论此山泉石看，茂林修竹胜山阴。
江城子
谢薖（宋代）

破瓜年纪柳腰身。懒精神。带羞瞋。手把江梅，冰雪斗清新。不向鸦儿飞处著，留乞与，眼中人。
水精船里酒粼粼。皱香茵。驻行云。舞罢歌余，花困不胜春。问著些儿心底事，才靥笑，又眉颦。
酬信州刘侍郎兄
顾况（唐代）

刘兄本知命，屈伸不介怀。南州管灵山，可惜旷土栖。

樵隐同一径，竹树薄西斋。鸟陵嶂合杳，月配波徘徊。

薄宦修礼数，长景谢谭谐。愿为南州民，输税事鉏犁。

胡为走不止，风雨惊邅回。
古促促辞
张翥（元代）

促促何促促，丈夫生儿美如玉。长城游荡不思归，令我只身守长屋。

不愿汝学班定远，不愿汝学马相如。定远生不入玉关，相如死不还成都。

但如塞翁父子长相保，得马失马何足道。又如庞公携家隐鹿门，遗安遗危俱不论。

贵而衣貂不如贫而缊枲，离而食肉不如聚而饮水。

身虽促促心得宽，为汝白头屋中死。
洗心亭睡起偶题
蒋静（宋代）

黄粱未熟酒犹醲，一梦南柯事已空。水绿山青无限好，今来古往不知穷。

龙吟竹笛秋江面，雪糁芦花夜月中。清景阿谁偏占得，白头波上钓鱼翁。
献金杯
贺铸（宋代）

风软香迟，花深漏短。可怜宵、画堂春半。碧纱窗影，卷帐蜡灯红，鸳枕畔。密写乌丝一段。

采苹溪晚。拾翠沙空，尽愁倚、梦云飞观。木兰艇子，几日渡江来，心目断。桃叶青山隔岸。
与谬栓法同行口占分水岭诗
骆罗宪（宋代）

山从顶上分闽越，四成群峰簇仗齐。
自是心向天广大，不妨眼趁地高低。
送胡孟弢邑博之沅江
吴梦旸（明代）

携手情无极，茫茫此别何。
一官犹俎豆，满地已干戈。
畏路身难定，骚人怨自多。
可堪寥落思，木叶洞庭波。
六十一自贺
苏仲（明代）

借得闲山剩水眠，日逢初度酒开筵。三门女婿歌眉寿，四个儿郎祝老天。

世上无功空白首，时逢有道引长年。无官无累无荣辱，看到春花日几千。
疏山长老善清日诵楞严维摩二经赋小诗二首示之 其一
孙觌（宋代）

尘涨迷三鹿，桑枯厌八蚕。徵心浑不见，问疾有谁堪。

坐待成风斲，应须立雪参。钦闻第一义，细说后三三。
送惠空上人归
齐己（唐代）

尘中名利热，鸟外水云闲。吾子多高趣，秋风独自还。

空囊随客棹，几宿泊湖山。应有吟僧在，邻居树影间。
粉蝶儿（咏圆子）
史浩（宋代）

玉屑轻盈，鲛绡霎时铺遍。看仙娥、骋些神变。咄嗟间，如撒下、真珠一串。火方然，汤初滚、尽浮锅面。

歌楼酒墟，今宵任伊索唤。那佳人、怎生得见。更添糖，拚折本、供他几碗。浪儿门，得我这些方便。
自妙相归将至杜浦堰舟中作
陆游（宋代）

斜阳发东郭，初夜转西城。
寺阁疏钟动，渔村远火明。
苍茫林霭灭，扑漉水禽惊。
渐喜吾庐近，遥闻过埭声。
题汗青轩
崔敦礼（宋代）

地禁官清静不哗，日长诗试小团茶。
一生只用如椽笔，细为君王纪正邪。
季明之子登第戏成小诗并纪岩桂之异
李纲（宋代）

怪底春山桂开早，仙籍浮香远相告。固知钟爱在贤郎，谁谓笔根无显报。

亲宾来贺如云奔，车马煌煌于氏门。七杯燕客吾未与，应欲特开东阁樽。
五十自寿集唐五十首 其三十五
瞿士雅（清代）

身健逢杯且喜欢，无聊只怕酒杯乾。

闲中亦有闲生计，得句胜于得好官。

黛色晴峰云外出，青山明月梦中看。

兴来逸气如涛涌，临老犹能一据鞍。
和韩子文五首
曾协（宋代）

与君联辔听冬珑，下马荀陈列座中。
南北东西乡国异，笑谈天与一尊同。
读三国志
刘敞（宋代）

独夜一卷史，上寻千岁间。咄嗟兴废更，俯仰朝市迁。

古人病无闻，愚智矜后先。共乐无穷中，正如朝露然。

向观功名际，自以皆万年。迩来令人悲，蚊蚋过目前。

安得谢浮俗，高举凌九天。捐书以绝学，寄心崆峒仙。
下岩
范成大（宋代）

畴昔中岩一梦残，下岩风景亦高寒。
峡中无处堪停棹，雨后今朝始凭阑。
不用苦求毫相现，祗教长挂水帘看。
山僧劝我题苍壁，坡谷前头未敢刊。
焕照室
胡志道（宋代）

门外无俗驾，眼中有馀清。上登峣峣阙，八窗皆虚明。

三光焕尔照，万象无隐情。试观弄丹笔，云篆俱天成。
和丘伍二同年赓唱诗
张宁（明代）

丘仲深，伍公矩，元是长安看花侣。三百人中十数人，当时知己侣如许。

仲深南海旧文英，千仞冈头丹凤鸣。五经腹笥刘原父，三峡词源苏长卿。

可与言人百无二，磨钝剸烦公矩事。清商却对痼聋弹，利器翻从顽石试。

蹇予同醉杏园春，东抹西涂白发新。十年谏苑阳城晚，半载滁州永叔贫。

国子先生六堂表，冠佩还家塞翁好。青史名悭素业孤，进退无凭独吾老。

尺有所短寸有长，舍用未必精邪良。士无贤愚无所遇，荣枯得失当相忘。

江东云，渭北树，仲深不来公矩去。西风晚急茂林空，望断斜阳旧游处。
寒食呈陈崇清
王迈（宋代）

一百五日寒食节，八十六翁行地仙。曲水飞觞酬胜景，汉宫传烛忆青烟。

三春幸自添馀闰，双笔今题第几篇。俛仰兴怀儿辈事，先生有乐在壶天。
洞霄宫二首
李知退（宋代）

霁色横空碧，凉飚透客襟。
萦回山九锁，崭绝石千寻。
爱景心虽切，怀贤意更深。
摩挲旧诗刻，拥鼻独行吟。
送朱伯韩侍御还乡 其二
蒋琦龄（清代）

寒花背指放船时，驿路深秋景最宜。新得诗篇聊自赏，旧焚谏草有谁知。

洞庭日落帆千里，易水风寒酒一卮。我是徂徕狂直讲，终逢圣德更题诗。
感事
晁说之（宋代）

王师真不战，天险易摧残。
尽室半徒步，朝饥夜更寒。
胡尘无甸服，汉月照长安。
凶悍仍无礼，嗔予不守官。
念奴娇
游子西（宋代）

暑尘收尽，快晚来急雨，一番初过。是处凉飙回爽气，直把残云吹破。星律飞流，银河摇荡，只恐冰轮堕。云梯稳上，琼楼今夜无锁。
便觉浮世卑沈，回翔偃薄，似蚁空旋磨。想得九天高绝处，不比人间更火。独立乾坤，浩歌春雪，可惜无人和。广寒宫里，有谁潇洒如我。
武担山寺
苏颋（唐代）

武担独苍然，坟山下玉泉。鳖灵时共尽，龙女事同迁。

松柏衔哀处，幡花种福田。讵知留镜石，长与法轮圆。
灵隐散知识会首求颂
释居简（宋代）

无识无知五十三，劳佗童子遍咨参。朝来灵隐罗斋去，添得从前满面惭。
谢公定和二范秋怀五首邀予同作
黄庭坚（宋代）

四会有黄令，学古著勋多。
白头对红叶，奈此摇落何。
虽怀斲鼻巧，有斧且无柯。
安得五十弦，奏此寒士歌。
卜居潮山
黄裳（宋代）

胜致久不示，幽居今已该。盖待出尘子，将作还玄斋。

升高独南出，大巧安用裁。天目形势落，秋空屏障开。

吴境岸边断，越峰天际回。双臂龙虎揖，两潮风雨来。

直视江渚印，蛟蜃遗灵胎。旁闻海门出，波浪生春雷。

平生乐山水，邂逅奚所猜。秋老竹林冷，攀竹趋岩隈。

得石喜奇怪，且席青钱苔。泉甘地脉正，吸泉如传杯。

人静道始集，境幽心易灰。老圃听吾语，勿以慵相推。

勤将日力进，速副韶光催。长生且有道，当悟接与栽。

务使翠华远，长大如婴孩。琼蕊覆青径，木香兼荼梅。

疏凿取清浅，结甃移碑材。飞桥渡流水，俯仰无纤埃。

虽谓夕阳好，见月还徘徊。卜筑非偶尔，供吟何快哉。

栖养此固足，会晤谁可偕。